Document ID: 32004R0138

32004R0138
L 033/1
SLUŽBENI LIST EUROPSKE UNIJE
UREDBA (EZ) br. 138/2004 EUROPSKOG PARLAMENTA I VIJEĆA
od 5. prosinca 2003.
o ekonomskim računima u poljoprivredi na području Zajednice
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285. stavak 1.,
uzimajući u obzir prijedlog Komisije,
u skladu s postupkom utvrđenim u članku 251. Ugovora (1),
budući da:
(1)
Praćenje i procjena zajedničke poljoprivredne politike zahtijeva usporedive, ažurne i pouzdane informacije o ekonomskoj situaciji u poljoprivredi, a posebno o promjenama u dohotku od poljoprivrede.
(2)
Poljoprivredni računi predstavljaju osnovno sredstvo za analizu ekonomske situacije u poljoprivredi neke zemlje pod uvjetom da su sastavljeni na temelju jedinstvenog skupa načela. Poljoprivredni računi također daju značajan doprinos u izradi nacionalnih računa.
(3)
Ekonomski računi u poljoprivredi sastavljeni su u skladu s temeljnim konceptima i pravilima sadržanima u Uredbi Vijeća (EZ) br. 2223/96 od 25. lipnja 1996. o Europskom sustavu nacionalnih i regionalnih računa u Zajednici (2).
(4)
Uredba Vijeća (EZ) br. 322/97 od 17. veljače 1997. o statistici Zajednice (3) predstavlja referentni okvir za ovu Uredbu.
(5)
Budući da zemlje članice ne mogu same u dostatnoj mjeri ostvariti cilj predložene akcije, a to je definiranje zajedničkih statističkih standarda koji će omogućiti produkciju usklađenih podataka, te se taj cilj, zbog veličine akcije, može bolje ostvariti na razini Zajednice, Zajednica može donijeti određene mjere u skladu s načelom supsidijarnosti opisanim u članku 5. Ugovora. U skladu s načelom proporcionalnosti opisanom u tom članku, ova Uredba predviđa samo one mjere koje su neophodne radi ostvarenja tog cilja.
(6)
Mjere potrebne za provedbu ove Uredbe trebale bi biti donesene u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (4).
(7)
Obaviješteni su Stalni odbor za statistiku u poljoprivredi i Odbor za statistički program,
DONIJELI SU SLJEDEĆU UREDBU:
Članak 1.
Predmet
1. Ovom se Uredbom uvode ekonomski računi u poljoprivredi na području Zajednice (dalje u tekstu ERP) te se utvrđuje sljedeće:
(a)
metodologija izrade ERP-a (zajednički standardi, definicije, klasifikacije i računovodstvena pravila) koja se namjerava koristiti pri izradi računa na usporedivim osnovama za potrebe Komisije i pri dostavljanju podataka Zajednici sukladno članku 3.;
(b)
vremenski rokovi za dostavljanje poljoprivrednih računa sastavljenih u skladu s metodologijom izrade ERP-a.
2. Ova Uredba ne obvezuje nijednu zemlju članicu na primjenu ove metodologije izrade poljoprivrednih računa za svoje vlastite potrebe.
Članak 2.
Metodologija
1. Metodologija izrade ERP-a iz članka 1. stavka 1. točke (a) ove Uredbe opisana je u Prilogu 1.
2. Metodologija izrade ERP-a ažurira se u skladu s postupkom utvrđenim u članku 4. stavku 2.
Članak 3.
Dostavljanje podataka Komisiji
1. Zemlje članice dužne su dostavljati Komisiji (Eurostatu) podatke navedene u Prilogu II. u vremenskim rokovima definiranim za svaku tablicu.
2. Prvi podaci dostavljaju se u studenome 2003.
3. Popis varijabli i vremenski rokovi za dostavu podataka navedenih u Prilogu II. ažuriraju se u skladu s postupkom utvrđenim u članku 4. stavku 2.
Članak 4.
Odborski postupak
1. Komisiji u radu pomaže Stalni odbor za statistiku u poljoprivredi.
2. Kod upućivanja na ovaj stavak primjenjuju se članci 4. i 7. Odluke 1999/468/EZ uzimajući u obzir odredbe članka 8. iste Odluke.
Vremensko razdoblje utvrđeno u članku 4. stavku 3. Odluke 1999/468/EZ traje tri mjeseca.
3. Odbor donosi svoj poslovnik.
Članak 5.
Završna odredba
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. prosinca 2003.

Labels: 12
19
6